b"\n_START_ARTICLE_\nZaptijai\n_START_PARAGRAPH_\nZaptijai (it. zapti\xc3\xa9; i\xc5\xa1 turk. zapiteh) \xe2\x80\x93 Italijos kolonijiniai karabinieriai (\xc5\xbeandarmerija), 1889-1942 m. veik\xc4\x99 Italijos kolonijose (Tripolitanija, Kirenaika, Eritr\xc4\x97ja, Italijos Somalilandas) ir formuoti i\xc5\xa1 vietini\xc5\xb3 gyventoj\xc5\xb3.\n_START_SECTION_\nKilm\xc4\x97 ir funkcijos\n_START_PARAGRAPH_\n\xc5\xa0i\xc5\xb3 karabinieri\xc5\xb3 pavadinimas it. zapti\xc3\xa9 kil\xc4\x99s i\xc5\xa1 (turk. zapiteh. \xc5\xa0is \xc5\xbeodis rei\xc5\xa1k\xc4\x97 Osman\xc5\xb3 imperijos \xc5\xbeandarmerij\xc4\x85, egzistavusi\xc4\x85 iki 1923 m., ir Kipro karo policij\xc4\x85 (gr. \xce\x9a\xcf\x85\xcf\x80\xcf\x81\xce\xb9\xce\xb1\xce\xba\xce\xae \xce\xa3\xcf\x84\xcf\x81\xce\xb1\xcf\x84\xce\xb9\xcf\x89\xcf\x84\xce\xb9\xce\xba\xce\xae \xce\x91\xcf\x83\xcf\x84\xcf\x85\xce\xbd\xce\xbf\xce\xbc\xce\xaf\xce\xb1), egzistavusi\xc4\x85 1880-1935 m. ir formuot\xc4\x85 daugiausia i\xc5\xa1 Kipro turk\xc5\xb3._NEWLINE_Italijos kolonij\xc5\xb3 vald\xc5\xbeia zaptij\xc5\xb3 paj\xc4\x97gas k\xc5\xabr\xc4\x97 remdamasi Italijos karabinieri\xc5\xb3 pavyzd\xc5\xbeiu. Pirmasis zaptij\xc5\xb3 dalinys buvo sukurtas 1882 m. Eritr\xc4\x97joje performavus egzistavusias ba\xc5\xa1ibuzuk\xc5\xb3 kuopas._NEWLINE_Tripolitanijoje ir Kirenaikoje zaptijai paprastai patruliuodavo pakran\xc4\x8di\xc5\xb3 region\xc5\xb3 kaimo vietov\xc4\x97se, o raitoji policija bei spahiai veik\xc4\x97 pietiniuose dykum\xc5\xb3 regionuose kartu su meharistais (kupranugari\xc5\xb3 kavalerija). Tripolio mieste veik\xc4\x97 civil\xc4\x97 policija. Pirmieji Libijos zaptijai buvo u\xc5\xbeverbuoti buvusios ankstesn\xc4\x97s osman\xc5\xb3 Libijos \xc5\xbeandarmerijos (veikusios iki 1910 m., formuotos i\xc5\xa1 vietini\xc5\xb3 gyventoj\xc5\xb3, vadintos irgi zapiteh) tarnautojai._NEWLINE_Italijos Somalilande zaptijai sudar\xc4\x97 ne tik vietin\xc4\x99 teritorin\xc4\x99 policij\xc4\x85, bet ir Italijos vicekaraliaus (gubernatoriaus) ceremonin\xc4\x99 palyd\xc4\x85. 1922 m., kai Italijoje vald\xc5\xbei\xc4\x85 per\xc4\x97m\xc4\x97 B. Musolinis ir prad\xc4\x97jo kolonij\xc5\xb3 asimiliacijos politik\xc4\x85, \xc4\x8dia buvo beveik 1000 zaptij\xc5\xb3.\n_START_SECTION_\nUniforma ir ginkluot\xc4\x97\n_START_PARAGRAPH_\nZaptijai buvo ginkluoti 1874 m. modelio revolveriais, kavalerijos karabinais ir 1871 m. modelio kardais._NEWLINE_Karininkai ir dalis puskarininki\xc5\xb3 buvo italai, o eiliniai zaptijai b\xc5\xabdavo vietiniai kolonijos gyventojai. Pvz., 1927 m. Somalio zaptij\xc5\xb3 paj\xc4\x97gas sudar\xc4\x97 1500 somali\xc5\xb3 ir 72 italai._NEWLINE_Skirtingose kolonijose skyr\xc4\x97si ir zaptij\xc5\xb3 apranga. Zaptijo uniforma paprastai b\xc5\xabdavo chaki ar balta, \xc4\xaf j\xc4\x85 \xc4\xafeidavo fesas, raudona juosmens juosta. B\xc5\xabdingi buvo balti ir raudoni karabinieri\xc5\xa1ki apykakli\xc5\xb3 atskyrio \xc5\xbeenklai.\n_START_SECTION_\nKampanijos\n_START_PARAGRAPH_\nTrys \xc5\xa1imtai zaptij\xc5\xb3 1925 m. dalyvavo Italijos kampanijoje u\xc5\xbekariaujant \xc5\xa1iaurin\xc4\xaf Somal\xc4\xaf. Kaip colonna Musso dalis jie pad\xc4\x97jo okupuoti Hobjo sultanat\xc4\x85 (angl. Sultanate of Hobyo). Kiti zaptij\xc5\xb3 daliniai veik\xc4\x97 kaip colonna Bergesio dalis Elemari regione. 1926 m. zaptijai tarnavo Mad\xc5\xbeirtimo sultanate (angl. Majeerteen Sultanate)._NEWLINE_Zaptij\xc5\xb3 padaliniai 1936 m. dalyvavo ir Antrajame Italijos-Etiopijos kare bei Antrojo pasaulinio karo Ryt\xc5\xb3 Afrikos kampanijoje._NEWLINE_1941 m. Somalyje ir Etiopijoje buvo 2186 zaptijai bei treniruojami 500 naujok\xc5\xb3 zaptij\xc5\xb3, jie buvo dalis karabinieri\xc5\xb3. Vienam zaptij\xc5\xb3 batalionui vadovavo majoras Alfredas Serantis (Alfredo Serranti), \xc5\xa1is batalionas 3 m\xc4\x97nesius gyn\xc4\x97 Culqualber (Etiopija), kol buvo S\xc4\x85junginink\xc5\xb3 sunaikintas. Po sunki\xc5\xb3 kautyni\xc5\xb3 ital\xc5\xb3 prie\xc5\xa1ininkai britai zaptijus ir kitus karabinierius palaidojo pagal karini\xc5\xb3 laidotuvi\xc5\xb3 ritual\xc4\x85 (angl. full military honors)._NEWLINE_\xc5\xa0iose kautyn\xc4\x97se muntacas (it. muntaz 'kapralas (Italijos kolonijiniuose daliniuose)') Unat\xc3\xb9 Endisciau i\xc5\xa1 72-ojo zaptij\xc5\xb3 bataliono (it. LXXII Zapti\xc3\xa9 Battalion), i\xc5\xa1 1-osios karabinieri\xc5\xb3 grup\xc4\x97s (it. I\xc2\xb0 Gruppo Carabinieri), buvo vienintelis \xe2\x80\x9espalvotasis kareivis\xe2\x80\x9c, apdovanotas Karin\xc4\x97s narsos aukso medaliu.\n_START_SECTION_\nKita\n_START_PARAGRAPH_\nBuv\xc4\x99s Antrojo pasaulinio karo laik\xc5\xb3 zaptij\xc5\xb3 paj\xc4\x97g\xc5\xb3 narys Siad Barre 1969-1991 m. buvo Somalio demokratin\xc4\x97s respublikos prezidentas."